विदेशों से आए हिंदी सीखने, भाषा इतनी पसंद आई कि नाम ही बदल लिया

नागपुर. महाराष्ट्र के वर्धा में महात्मा गांधी अंतरराष्ट्रीय हिंदी यूनिवर्सिटी में कई देशों के छात्र हर साल हिंदी सीखने पहुंचते हैं। उन्हें यह भाषा इतनी पसंद आई कि उन्होंने अपनी पहचान (नाम) भी हिंदी में बना ली। वे अब विश्व में अपने हिंदी नामों से ही पहचाना जाना पसंद कर रहे हैं। यही कारण है कि चीन से हिंदी सीखने पहुंची छात्रा चेनवै अब दीक्षा नाम से तो थाईलैंड के छात्र चुई फांमिंग आशीष नाम से जाने जाते हैं।

- इसी तरह थाईलैंड के छात्र शगभिरि, सुवर्ण दिव्य नाम से तो चीन की छात्रा तान श्यूरान करीना नाम को अपना चुकी हैं।

- यहां हर साल विश्व के कई देशों के करीब 40 से अधिक छात्र हिंदी सीखने पहुंचते हैं। यहां प्रत्येक छात्रों का सबसे पहले हिंदी में नया नाम रखा जाता है।

- इसमें बहुत से छात्र ऐसे हैं जो यूनिवर्सिटी में पढ़ाई पूरी करने के बाद भी अपने हिंदी नामों को नहीं छोड़ते।

विश्व में हिंदी के प्रचार के लिए खुला यूनिवर्सिटी

- विश्व में हिंदी के प्रचार-प्रसार को बढ़ावा देने के लिए वर्धा में महात्मा गांधी अंतरराष्ट्रीय हिंदी यूनिवर्सिटी 2001 में खोला गया था।

- यहां हिंदी विषय पर हर साल समय-समय पर अंतरराष्ट्रीय संगोष्ठी होती रहती हैं।

- यहां कई देशों से आए छात्रों में से कुछ मात्र हिंदी इसलिए सीखना चाहते हैं ताकि वे भारत की संस्कृति और धार्मिक महत्व को समझ सकें।

इन देशों के छात्र हिंदी सीखने पहुंचे

- इस साल चीन, मॉरीशश, थाईलैंड, श्रीलंका, हंगरी, इटली, जापान, बेल्जियम, अमेरिका, स्कॉटलैंड आदि देशों के 43 छात्र हिंदी सीखने पहुंचे हैं।

- वे हिंदी से जुड़े अलग-अलग कोर्स कर रहे हैं जो छह माह से लेकर एक साल तक के हैं।

विश्व के 30 से अधिक देशों में पढ़ी जाती है हिंदी

- हिंदी विश्व के तीस से अधिक देशों में पढ़ी व लिखी जाती है। करीब 176 यूनिवर्सिटीों में उसके लिए अध्यापन केंद्र खुले हुए हैं। इनका मुख्य मकसद हिंदी का प्रचार-प्रसार है।

वे खुद ही हिंदी नाम अपना रहे हैं

- वर्धा यूनिवर्सिटी भाषा एवं अंतरराष्ट्रीय अध्ययन केंद्र के प्रभारी डॉ. रवि कुमार का कहना है कि अपने यूनिवर्सिटी की परंपरा है कि यहां जो भी विदेशी छात्र हिंदी पढ़ने आता है।

- उसे हिंदी में एक नाम उसकी सहमति से दिया जाता है। अंतरराष्ट्रीय छात्रावास के अधीक्षक अनिर्वाण घोष का कहना है कि यह नाम वे चाहें तो यूनिवर्सिटी में पढ़ने के बाद छोड़ सकते हैं, मगर इसमें से कुछ लोग इसे ही आगे जारी रखना चाहते हैं।

- यहां के सहायक कुलसचिव डॉ. ज्योतिष पायेङ का कहना है कि छात्र खुद कहते हैं कि वे अब हिंदी को ही मुख्य भाषा बनाएंगे इसलिए हिंदी के नाम ही उचित है।